钦定古今图书集成/明伦汇编/官常典/第462卷 > 檀韶
## 钦定古今图书集成/明伦汇编/官常典/第462卷 > 檀韶

按《宋书》本传，“韶字令孙，高平金乡人也。世居京口。初
辟本州从事、西曹主簿、辅国司马。高祖建义，韶及弟
祗、道济等从平京城，行参高祖建武将军事。都邑既
平，为镇军将军，加宁远将军、东海太守。进号建武将
军，迁龙骧将军、秦郡太守、北陈留内史。以平桓元功，
封巴丘县侯，食邑五百户。复参车骑将军事，加龙骧”
将军，迁骑将、中军谘议参军，加宁朔将军。从征广固，
率向弥、胡蕃等五十人，攻临胊城，克之。及围广固，慕
容超夜烧楼，当韶围分，降号“横野将军。”城陷之日，韶
率所领先登，领北琅邪太守，进号宁朔将军、琅邪内
史。从讨卢循于左里，又有战功，并论广固功，更封宜
阳县侯，食邑七百户，降先封一等为“伯，减户之半，二
百五十户”赐祗子臻坐六门内乘舆，白衣领职。义熙
七年，号辅国将军。八年，丁母忧，起为冠军将军。明年，
复为琅邪内史、淮南太守，将军如故，镇姑熟。寻进号
左将军，领本州大中正。十二年，迁督江州豫州之西
阳新蔡二郡诸军事、江州刺史，将军如故。有罪免官。
高祖受命，以佐命功，增八百户，并前千五百户。韶嗜
酒贪横，所莅无绩，上嘉其“合门从义。”弟道济又有大
功，故特见宠授。永初二年，卒于京邑，时年五十六。追
赠安南将军，加散骑常侍。子绪嗣。